b'\n_START_ARTICLE_\nClinoclasa\n_START_SECTION_\nCaracter\xc3\xadstiques\n_START_PARAGRAPH_\nLa clinoclasa \xc3\xa9s un mineral compost d\'arsenat de coure, amb f\xc3\xb3rmula Cu\xe2\x82\x83AsO\xe2\x82\x84(OH)\xe2\x82\x83. Forma cristalls aciculars, la seva lluentor \xc3\xa9s v\xc3\xadtria, i acostuma a trobar-se en masses botrioides o en cristalls d\'un predominant color blau fosc fins a blau verd\xc3\xb3s. Cristal\xc2\xb7litza en el sistema monocl\xc3\xadnic. T\xc3\xa9 una duresa de 2,5 a 3 en l\'escala de Mohs, i una densitat relativa de 4,3. _NEWLINE_Segons la classificaci\xc3\xb3 de Nickel-Strunz, la clinoclasa pertany a "08.BE: Fosfats, etc. amb anions addicionals, sense H\xe2\x82\x82O, nom\xc3\xa9s amb cations de mida mitjana, (OH, etc.):RO\xe2\x82\x84 > 2:1" juntament amb els seg\xc3\xbcents minerals: augelita, grattarolaita, cornetita, arhbarita, gilmarita, allactita, flinkita, raadeita, argandita, clorofoenicita, magnesioclorofoenicita, gerdtremmelita, dixenita, hematolita, kraisslita, mcgovernita, arakiita, turtmannita, carlfrancisita, synadelfita, holdenita, kolicita, sabelliita, jarosewichita, theisita, coparsita i waterhouseita.\n_START_SECTION_\nFormaci\xc3\xb3\n_START_PARAGRAPH_\nAquest arsenat \xc3\xa9s un mineral rar secundari de coure, que es troba a les zones amb fractures erosionades sobre dip\xc3\xb2sits de sulfurs de coure. Els minerals associats inclouen malaquita, olivenita, quars, limonita, adamita, atzurita i brochantita entre d\'altres.'